Miercuri, 23 August 2017 (22:16:58)

Un pădurar aflat la muncă miercuri, pe raza Ocolului Silvic Marginea, a făcut uz de arma de serviciu şi l-a împuşcat pe un tânăr de etnie romă care era în pădure cu încă doi consăteni, individ care l-ar fi atacat pe angajatul Direcţiei Silvice Suceava cu un topor. Incidentul s-a petrecut în jurul orei 16.00, în momentul în care pădurarul a prins, în pădure, trei bărbaţi care încărcau lemne într-o căruţă.

Conform primelor date de anchetă ale poliţiştilor, pădurarul, un bărbat în vârstă de 42 de ani, era de serviciu în fondul forestier. Apariţia acestuia lângă căruţa în care era încărcat lemnul furat a dus la reacţia violentă a unuia din cei trei. Cel puţin asta a declarat pădurarul, care a susţinut că tânărul în care a tras s-a îndreptat spre el cu un topor. Având în vedere că nu mai avea timp de somaţii şi a considerat că viaţa îi este pusă în pericol, pădurarul a tras cu arma în direcţia acestuia. Tânărul, identificat ulterior în persoana lui Dumitru Bergheva, în vârstă de 28 de ani, din Marginea, a fost străpuns de alice în zona unuia dintre braţe.

Pădurarul a cerut imediat ajutor poliţiei, un echipaj ajungând la faţa locului.

Comisarul Ionuţ Epureanu, purtătorul de cuvânt al Inspectoratului de Poliţie Judeţean Suceava, a declarat: „Poliţiştii ajunşi la faţa locului au reuşit să-i reţină pe cei trei bărbaţi, persoana rănită fiind transportată şi predată unui echipaj medical. Ceilalţi doi bărbaţi au fost conduşi la sediul poliţiei pentru audieri. La audieri a fost condus şi pădurarul implicat în incident”.

Tânărul împuşcat a ajuns la Spitalul Judeţean Suceava, unde s-a constatat că are mai multe alice în corp. Existau suspiciuni că ar avea o retenţie de corp străin şi în plămân, astfel că s-a luat decizia de a fi transferat cu o ambulanţă la Spitalul de Neurochirurgie Iaşi. Cel mai probabil, acolo acesta urma să fie supus unei intervenţii chirurgicale de urgenţă.

La scurt timp după incident a fost sesizat şi Parchetul de pe lângă Judecătoria Rădăuţi. Poliţiştii de la Serviciul Arme şi procurorul de caz trebuie să stabilească circumstanţele exacte în care s-a produs evenimentul şi dacă arma a fost folosită în mod legal. În mod normal, cel puţin în prima fază a anchetei, infracţiunea care se conturează este de ultraj asupra pădurarului aflat în exercitarea atribuţiilor de serviciu. Legea prevede că un om al legii poate face uz de armă fără somaţie atunci când viaţa îi este pusă în pericol iminent.